กรณีศึกษา Clove สตาร์ตอัปรองเท้า ที่เกิดขึ้นจาก ความรักที่มีต่อภรรยา
หากเราเป็นคนหนึ่งที่มีแฟน หรือมีภรรยา เราก็คงมีวิธีการแสดงออกต่อคนรักในแบบฉบับของเรา  แต่วันนี้ เรามาดูการแสดงออกของ Joe Ammon ที่ความรักของเขา ไม่ใช่การซื้อดอกไม้ช่อใหญ่ หรือการเซอร์ไพรส์ด้วยของขวัญกล่องโต แต่กลับเป็นการก่อตั้งบริษัทสตาร์ตอัปทำธุรกิจผลิตรองเท้าขึ้นมา
14 ธ.ค. 2563

กรณีศึกษา Clove สตาร์ตอัปรองเท้า ที่เกิดขึ้นจาก ความรักที่มีต่อภรรยา /โดย ลงทุนแมน
หากเราเป็นคนหนึ่งที่มีแฟน หรือมีภรรยา
เราก็คงมีวิธีการแสดงออกต่อคนรักในแบบฉบับของเรา
แต่วันนี้ เรามาดูการแสดงออกของ Joe Ammon ที่ความรักของเขา
ไม่ใช่การซื้อดอกไม้ช่อใหญ่ หรือการเซอร์ไพรส์ด้วยของขวัญกล่องโต
แต่กลับเป็นการก่อตั้งบริษัทสตาร์ตอัปทำธุรกิจผลิตรองเท้าขึ้นมา
แล้วทำไมต้องเป็นธุรกิจสตาร์ตอัปผลิตรองเท้า?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ไอเดียธุรกิจสตาร์ตอัปของ Joe Ammon เริ่มต้นในปี 2017 หรือเมื่อ 3 ปีก่อน
Joe Ammon ได้ก่อตั้งบริษัท Clove ขึ้นมาเพราะว่าเห็นภรรยาของตัวเอง
ได้สูญเสียเวลาและเงินจำนวนมากไปกับการหารองเท้าที่เหมาะสมกับงานประจำของเธอ
โดยงานประจำที่ว่านั้นก็คือ อาชีพนางพยาบาล ที่ต้องยืนทำงาน และเดินไปมาตลอดทั้งวัน
หากใครยังนึกไม่ออกว่าพยาบาล หรือบุคลากรทางการแพทย์ ต้องเดินเยอะขนาดไหน
ก็ต้องขอตอบว่า อาชีพนี้มีสถิติการเดินมากกว่าที่เราคาดคิดเอาไว้มาก
รู้หรือไม่ว่า บุคลากรทางการแพทย์ เป็นอาชีพที่มีอัตราการเดินเฉลี่ย 60,000 ก้าว ต่อสัปดาห์
คิดเป็นระยะทางราว 45 กิโลเมตร ซึ่งมากกว่าระยะทางของการวิ่งฟูลมาราธอนเสียอีก
ซึ่งเรื่องนี้เองก็ได้เป็นอุปสรรคสำคัญที่ภรรยาของ Joe Ammon ต้องปวดหัว
เพราะไม่สามารถหารองเท้าที่ใส่แล้วทำงานได้สะดวกสบาย
สำหรับภรรยาของ Joe Ammon
เธอได้เปลี่ยนรองเท้าไปถึง 4 คู่ ใน 4 เดือน
ไม่ว่าจะเป็นรองเท้าไม่มีส้น รองเท้าผ้าใบ และรองเท้าพื้นไม้
แต่ที่ผ่านมา รองเท้าที่เธอได้ลองก็ล้วนแต่ทำให้เท้าเธอเจ็บระบม
หรือเปรอะเปื้อนของเหลวต่างๆ ซึ่งยากต่อการทำความสะอาด
เรื่องดังกล่าวทำให้ Joe Ammon คิดว่ารองเท้าที่ภรรยาของเขามองหา ไม่น่าจะมีอยู่จริง
นั่นจึงเป็นที่มาของการก่อตั้งบริษัท Clove ขึ้นมา เพื่อวิจัย และพัฒนารองเท้าสำหรับบุคลากรทางการแพทย์โดยเฉพาะ
แล้ว Clove แปลว่าอะไร?
หากเราไปเปิดพจนานุกรม เราก็จะพบว่า Clove
แปลว่า กานพลู ที่เป็นพืชสมุนไพรชนิดหนึ่ง
แต่ในทางการแพทย์นั้น
ตัวอักษร C̅ ที่เป็นโลโก้ของบริษัท
นั้นหมายถึง with หรือ “ด้วย” ในภาษาไทย
เมื่อมารวมกับ love จึงกลายเป็นคำว่า with love หรือ ด้วยรัก
ซึ่งก็ตรงกับพันธกิจของบริษัทที่ว่า To take care of those who take care of others
หรือ ดูแล ผู้ที่คอยดูแล ผู้อื่น ซึ่งนั่นก็หมายถึงบุคลากรทางการแพทย์ นั่นเอง
ในช่วงเริ่มต้น การวิจัย และพัฒนารองเท้าของ Clove
จะเริ่มต้นจากการสัมภาษณ์ตัวต่อตัวกับ บุคลากรทางการแพทย์
เพื่อรับฟังถึงปัญหาที่เกิดขึ้นและให้เข้าใจสิ่งที่ลูกค้าต้องการอย่างแท้จริง
หลังจากได้ผลลัพธ์ ผลการสำรวจที่มากพอ Clove ก็ได้นำปัญหาทั้งหมดมาปรุงเป็นสูตรการผลิตรองเท้า
เริ่มตั้งแต่การคัดสรรวัตถุดิบชั้นดี เช่น การเลือกใช้หนังสังเคราะห์ที่ผลิตในญี่ปุ่นที่มี
คุณสมบัติป้องกันรอยเปื้อน และของเหลว ทำให้รองเท้าปราศจากคราบและไม่เปียกน้ำ
คุณสมบัติดังกล่าวแม้จะดูเล็กน้อยสำหรับอาชีพอื่น
แต่มันสำคัญมากสำหรับบุคลากรทางการแพทย์ที่ต้องเผชิญกับเลือด
สารคัดหลั่ง ตลอดจนยาและสารเคมีต่างๆ อยู่เป็นประจำ
Clove ก็ยังได้ออกแบบโดยเก็บรายละเอียดที่แม้จะดูเฉพาะเจาะจง แต่ก็เป็นรายละเอียดที่สำคัญสำหรับบุคลากรทางการแพทย์อย่างแท้จริง เช่น การเลือกสีของรองเท้า ที่เป็นกฎเกณฑ์ที่เข้มงวดในสหรัฐอเมริกา
Clove ก็ได้ออกแบบรองเท้าของบริษัททุกคู่ ให้เป็นไปตามกฎระเบียบทุกประการ
ในขณะเดียวกัน รองเท้าของ Clove ก็ยังถูกผลิตขึ้นมาให้ทำความสะอาดได้อย่างง่ายดาย
เพียงแค่ใช้ผ้าชุบน้ำหรือกระดาษทิชชูเปียกเช็ดทำความสะอาดเท่านั้น
นอกจากนี้ รองเท้ารุ่นแรกได้การรับรองจาก OSHA (Occupational Safety and Health Association)
ซึ่งเป็นองค์กรอิสระที่รองรับ มาตรฐานสำนักงานบริหารความปลอดภัย และผ่านการทดสอบกว่า 2,000 ชั่วโมง ในโรงพยาบาลในฟิลาเดลเฟีย อีกด้วย
จากไอเดียทั้งหมดนี้ ก็ได้ทำให้ Clove เริ่มเป็นที่สนใจของนักลงทุน
เช่น Finn Capital Partners และ Brand Foundry Ventures
โดยบริษัทก็เพิ่งได้รับเงินระดมทุนไปราว 45 ล้านบาท
ซึ่งแน่นอนว่าจุดนี้เป็นเพียงจุดเริ่มต้นของ Clove
ความท้าทายในการทำธุรกิจของทั้งสองสามี และภรรยา ยังมีอีกมาก
แต่สิ่งหนึ่งที่เราสามารถเรียนรู้ได้จากเรื่องนี้ ก็คือ
บางครั้ง ไอเดียการก่อตั้งธุรกิจอาจจะมาจากคู่รักของเรา
เหมือนอย่างที่ Joe Ammon ได้พบว่าไม่มีรองเท้าแบรนด์ไหนเลย ที่เหมาะกับภรรยาของเขา
จนเป็นที่มาของการก่อตั้งบริษัท Clove
ที่ตอนนี้ได้กลายมาเป็นผู้ผลิตรองเท้า
สำหรับบุคลากรทางการแพทย์ไปแล้ว นั่นเอง..
----------------------
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-